Hvis medarbejderens handlinger eller adfærd kan betegnes som grov misligholdelse, har man mulighed for at bortvise vedkommende. Et eksempel på grov misligholdelse er f.eks. tyveri fra arbejdspladsen, ulovlig udeblivelse eller truende adfærd over for kunder og/eller kolleger, men det vil altid afhænge af den konkrete situation.
Det er en alvorlig sag at bortvise nogen fra arbejdspladsen. Det er således vigtigt, at man som arbejdsgiver har solid dokumentation for, at bortvisningen er berettiget, og dette er begrundet i medarbejderens grove misligholdelse af ansættelsesforholdet.
Hvis man ser igennem fingre med medarbejderens adfærd eller handlinger, og man dermed forholder sig passivt, skal man være opmærksom på, at ens mulighed for bortvisning kan bortfalde. Man skal derfor reagere, så snart man har haft grundlag og mulighed for at foretage en samlet bedømmelse af situationen.